जैसा कि हम जानते हैं, वेदान्त के तीन प्रमुख स्रोत हैं- पहला सारे उपनिषादि, दूसरा वेद व्यास द्वारा रचित ‘ब्रह्मसूत्र’ और तीसरा गीता। इन तीनों के आधार पर ही वेदान्त साहित्य की रचना हुई। अनेक विद्वानों, दार्शनिकों एवं धर्म-प्रवर्तकों ने इन पर भाष्य लिखे। इन भाष्यों का महत्व इसलिए भी है कि इन मूल ग्रंथों के सिद्धांतों की व्याख्या कर इन विद्वानों ने इन में प्रतिपादित विचारों का प्रचार एवं पुष्टि अपने-अपने ढंग से की। इन तीनों में गीता का विशेष महत्व है क्योंकि यह माना गया कि गीता स्वयं श्रीकृष्ण की वाणी में उपनिषदों एवं वेद के मूल तत्वों पर आधारित अद्भुत संदेश है। चूँकि हिन्दुओं ने श्रीकृष्ण को ईश्वर का अवतार माना है, इसलिए इसका महत्व और भी अधिक है।